Folketinget skal stemme om et forbud mod omskæring af børn inden jul. Samtidig arbejder Styrelsen for Patientsikkerhed på en ny og opdateret faglig vejledning om omskæring af drenge.

Hvad er omskæring? Omskæring af drenge er et kirurgisk indgreb, hvor forhuden af penis bliver skåret af. Omskæringen kan være medicinsk, kulturelt eller religiøst begrundet. Cirka en tredjedel af mænd verden over er omskåret. Rituel omskæring er ikke forbudt ved lov i nogen lande. Det er Sundhedsstyrelsens skøn, at antallet af rituelle omskæringer om året i Danmark ligger mellem 1.000 – 2.000. Kilde: Sundhedsstyrelsen

Læs også : Forbud mod omskæring når 50.000 støtter og skal i Folketingssalen

Derfor opfordrer landets førende narkose- og traumelæger nu til, at styrelsen dropper en række metoder til smertedækning ved omskæring, der er nævnt i den gamle vejledning.

Et notat fra 2013 beskriver, at koncentreret sukkervand på sutten samt lokalbedøvende creme kan bruges til smertelindring af nyfødte.

Læs også : Folketinget kan åbne med afstemning om omskæringsforbud

- Det er simpelthen ikke i orden. Det er ikke tilstrækkeligt effektivt, og metoderne er ikke godkendt til små børn, siger Joachim Hoffmann-Petersen, formand for Dansk Selskab for Anæstesiologi og Intensiv Medicin (DASAIM) samt afdelingslæge på Odense Universitetshospital.

Voldsom debat om omskæring

Debatten om rituel omskæring blussede op, efter at der i februar blev stillet et borgerforslag om forbud mod omskæring af raske børn under 18 år. Forslaget fik de påkrævede 50.000 støtter og er nu klar til afstemning i Folketinget i løbet af efteråret.

Tidligere på året vedtog Folketinget, at Styrelsen for Patientsikkerhed skal opdatere den faglige vejledning, der er fra 2013.

Læs også : Flertal i Etisk Råd taler imod forbud af rituel omskæring

- I Styrelsen for Patientsikkerhed har vi nu igangsat et arbejde med opdateringen, som umiddelbart forventes færdiggjort i løbet af dette efterår, skriver styrelsen, der bekræfter, at relevante bedøvelsesmetoder vil ‘blive vurderet’.

Bør slette sukkervand som lindring

Narkose- og traumelægerne fra DASAIM opfordrer til, at den vurdering ender med, at man helt dropper de nuværende anbefalinger til bedøvelse, hvor sukkervand til nyfødte er en af metoderne.

- Sukkervand er sukkervand. Det er altså ikke smertestillende eller bedøvende. Det samme gælder de lokalbedøvende cremer, der også bliver foreslået. De er faktisk ikke godkendt til brug ved omskæring eller små aldersgrupper, siger Joachim Hoffmann-Petersen.

Læs også : Imamen og rabbineren: Derfor er omskæring vigtigt for os som forældre

- Vi kan ikke på nogen måde acceptere, at man anbefaler metoder, som ikke er i overensstemmelse med god, faglig standard. Børn har nøjagtig den samme smerteopfattelse som voksne, og derfor har de samme ret til og krav på at få en god bedøvelse i forbindelse med kirurgiske indgreb. Det er ligegyldigt, om det er lægeligt ordineret kirurgi eller kirurgi, der udføres af kulturelle eller religiøse årsager, siger formanden for selskabet af narkoselæger, der derfor anbefaler en mindstealder for omskæring.

Læs også : Faktatjek: Hvor udbredt er omskæring af drenge

- Man kan godt vælge at fuldbedøve børn ved omskæringer. Problemet er bare, at der er en vis risiko, når man bedøver børn. Jo mindre børnene er, jo større er risikoen. Derfor anbefaler vi, at man venter med at foretage omskæring, til man er 18 år, men det er Folketingets opgave at træffe den beslutning, siger Joachim Hoffmann-Petersen.